《丙戌春日侍太夫人邓尉探梅遍历铜坑香雪海诸胜太夫人命赋梅花用高青邱韵呈九首 其二》
清代·张襄

千树琪花绕梵宫，罗浮原与碧天通。多生福慧双修得，六代铅华一洗空。

诗在灞桥驴背上，曲留关塞角声中。笑他无限痴儿女，但识人间锦绣丛。

作者简介：张襄，字云裳，一字蔚卿，蒙城人。游击殿华女。有《支机石室诗》、《锦槎轩集》。